[{"text_idx": "#000000", "text": "Pedair ge\u0302m i fynd tan yr hollt ac mae\u2019n eithriadol o dynn yn y ras am y Chwech Uchaf gyda dim ond dau bwynt yn gwahanu\u2019r tri thi\u0302m rhwng y 5ed a\u2019r 7fed safle."}, {"text_idx": "#000002", "text": "Ar o\u0302l colli dim ond un o\u2019u 21 ge\u0302m ddiwethaf ym mhob cystadleuaeth, mae\u2019r Seintiau Newydd 14 pwynt yn glir ar frig y tabl, a nhw yw\u2019r unig di\u0302m sydd yn sicr o\u2019u lle yn y Chwech Uchaf hyd yn hyn."}, {"text_idx": "#000003", "text": "Yn dilyn eu buddugoliaeth yn erbyn y Derwyddon nos Wener diwethaf mae Caernarfon wedi codi i\u2019r 6ed safle, un pwynt uwchben Y Bala, a gyda dwy ge\u0302m nesaf y Cofis yn erbyn Y Bala mae\u2019n gaddo i fod yn frwydr gyffrous rhwng y ddau di\u0302m am le yn yr hanner uchaf."}, {"text_idx": "#000004", "text": "Dyw\u2019r Seintiau heb golli dim un o\u2019u pum ge\u0302m ddiwethaf yn erbyn Caernarfon (ennill 4, cyfartal 1), ond roedd hi\u2019n ge\u0302m agos a llawn goliau y tro diwethaf i\u2019r timau gwrdd (YSN 5-3 Cfon)."}, {"text_idx": "#000005", "text": "Mae\u2019r hwyliau\u2019n uchel ym Mhen-y-bont gan fod ti\u0302m Rhys Griffiths wedi ennill wyth o\u2019u 11 ge\u0302m ddiwethaf ym mhob cystadleuaeth ac mewn safle cryf i sicrhau lle yn y Chwech Uchaf am yr ail dymor yn olynol."}, {"text_idx": "#000006", "text": "Dyw Hwlffordd heb ennill dim un o\u2019u saith ge\u0302m ddiwethaf, a bydd eu rheolwr newydd Nicky Hayen o Wlad Belg yn gobeithio dod a\u2019r rhediad gwael hwnnw i ben yn ei ge\u0302m gartref gyntaf wrth y llyw."}, {"text_idx": "#000007", "text": "Ond dyw\u2019r Adar Gleision heb ennill dim un o\u2019u saith ge\u0302m ddiwethaf yn erbyn Pen-y-bont (colli 6, cyfartal 1)."}, {"text_idx": "#000008", "text": "Gyda dim ond pedair ge\u0302m i fynd tan yr hollt, mae\u2019r Bala wedi llithro i\u2019r hanner isaf ac mewn perygl o fethu a chyrraedd y Chwech Uchaf am y tro cyntaf ers wyth mlynedd (2013/14)."}, {"text_idx": "#000009", "text": "Dyw\u2019r Bala ond wedi ennill chwech o\u2019u 18 ge\u0302m gynghrair y tymor hwn (33%), ond bydd Colin Caton yn ffyddiog cyn croesawu\u2019r Robiniaid gan nad yw ei di\u0302m wedi colli mewn chwe ge\u0302m yn erbyn Y Drenewydd (ennill 5, cyfartal 1)."}, {"text_idx": "#000010", "text": "Mae bron i saith mlynedd wedi mynd heibio ers y tro diwethaf i\u2019r Drenewydd ennill ge\u0302m gynghrair ym Maes Tegid \u2018no\u0302l ym mis Ebrill 2015 (8 ge\u0302m ers hynny \u2013 Y Bala\u2019n ennill 6, cyfartal 2), ond bydd Chris Hughes yn ymwybodol y byddai buddugoliaeth nos Wener yn ddigon i gadarnhau lle\u2019r Robiniaid yn y Chwech Uchaf."}, {"text_idx": "#000012", "text": "Bydd y ddau di\u0302m isa\u2019n y tabl yn cwrdd ar Goedlan y Parc nos Wener ac mae\u2019n ge\u0302m anferthol i Aberystwyth fydd yn ysu i godi o\u2019r gwaelodion."}, {"text_idx": "#000013", "text": "Mae Aberystwyth yn un o\u2019r ddau glwb sydd wedi bod yn holl-bresennol yn Uwch Gynghrair Cymru ers ffurfio\u2019r gynghrair yn 1992 (gyda\u2019r Drenewydd) a bydd Antonio Corbisiero yn benderfynol o beidio bod y rheolwr cyntaf i yrru\u2019r Gwyrdd a\u2019r Duon i\u2019r ail haen."}, {"text_idx": "#000014", "text": "Wedi 27 ge\u0302m gynghrair heb fuddugoliaeth a dim ond dau bwynt y tymor hwn, y Derwyddon yw\u2019r unig di\u0302m sydd yn sicr o orffen yn yr hanner isaf eleni."}, {"text_idx": "#000015", "text": "Mae \u2018na 15 pwynt yn gwahanu\u2019r Derwyddon a diogelwch y 10fed safle, ond gallai un buddugoliaeth fod yn ddigon i roi\u2019r hwb angenrheidiol i di\u0302m Andy Turner er mwyn troi\u2019r gornel."}, {"text_idx": "#000016", "text": "Mae Aberystwyth wedi ennill eu chwe ge\u0302m ddiwethaf yn erbyn y Derwyddon yn cynnwys dwy fuddugoliaeth y tymor hwn, yng Nghwpan Cymru ac yn y gynghrair."}, {"text_idx": "#000017", "text": "Roedd \u2018na siom i\u2019r ddau glwb yma yng nghanol wythnos gyda Cei Connah yn ildio\u2019n hwyr a gorfod rhannu\u2019r pwyntiau gyda\u2019r Fflint (1-1), a\u2019r Barri yn colli yn erbyn Met Caerdydd (2-0)."}, {"text_idx": "#000018", "text": "Mae rheolwr Y Barri, Gavin Chesterfield eisoes wedi cyfaddef bod y Chwech Uchaf allan o afael y Dreigiau, a bydd rhaid i\u2019r Nomadiaid fod yn wyliadwrus hefyd gan eu bod yn dechrau\u2019r penwythnos dim ond dau bwynt uwchben Caernarfon (7fed) gyda un ge\u0302m yn llai i\u2019w chwarae."}, {"text_idx": "#000019", "text": "Mae\u2019r Barri wedi cyrraedd y Chwech Uchaf ym mhob un o\u2019r tri tymor diwethaf, tra bod Cei Connah wedi gorffen yn yr hanner uchaf am chwe blynedd yn olynol."}, {"text_idx": "#000020", "text": "Y Barri oedd yn fuddugol yn y ge\u0302m gyfatebol \u2018no\u0302l ym mis Medi (1-0), ond dyw\u2019r Dreigiau heb ennill yn Stadiwm Glannau Dyfrdwy ers 2002."}, {"text_idx": "#000022", "text": "Cafodd Y Fflint y dechrau perffaith i\u2019w tymor pan enillon nhw 5-1 oddi cartref yn erbyn Met Caerdydd ar y penwythnos agoriadol a byddai triphwynt arall i di\u0302m Neil Gibson yn selio eu lle yn y Chwech Uchaf."}, {"text_idx": "#000023", "text": "Mae\u2019r Fflint wedi dangos eu dygnwch ers i\u2019r tymor ail-ddechrau gan gipio triphwynt oddi cartref yn erbyn Y Barri cyn dwyn pwynt hwyr yn erbyn y pencampwyr nos Fawrth."}, {"text_idx": "#000024", "text": "Dyw Met Caerdydd ddim allan o\u2019r ras eto, ac ar o\u0302l rhediad o bum gem heb golli gan gadw tair llechen la\u0302n yn olynol bydd y myfyrwyr yn llawn hyder ddydd Sadwrn."}, {"text_idx": "#000025", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]